
Közéleti aktivitás online térben

Dolgozatomban a kommunikáció participációs elméletének (PTC) eszköztárát segítségül hívva arra kerestem a választ, hogy milyen lehetőséget nyújt az online közéleti tér a társadalmi párbeszédek kialakulására. Hipotézisem szerint az internetes környezetben a közös döntéshozatal deliberáció által történik, tehát szükségképpen konszenzuson alapul. A kutatásom megalapozásaként a PTC- és a közéleti kommunikáció lényeges fogalmait, valamint az internet színterének sajátosságait mutattam be. Az így megalkotott elméleti keret segítségével megvizsgáltam egy probléma megoldására kialakult közösséget. Ez a Twitch Plays Pokémon-kísérlet volt, egy együttműködésen alapú játék mechanizmus. A 16 napos megfigyelési időszakban a közösség elsődleges kommunikációs fórumára (a Redditet) koncentráltam. Az adatok kielemzése során azt vizsgáltam, hogy a felmerülő feladatok megoldásaira hogyan működnek együtt a különböző játékos ágensek. A feltételezésem bebizonyosodott, hiszen a résztvevők egymással megbeszélték a cselekvési terveket, és meggyőzték egymást azok helyességéről. Ez minden esetben így történt, kivéve az értékalapú vitánál, amelyeket deliberáció során nem lehet rendezni. A kísérlet során a felhasználók ugyanis az események sorozatát narratívákká alakították, így a korábban értékmentesnek ítélt környezetben előkerültek különböző értékrendek, amelyek néhány kérdésben megakadályozták az általános egyetértés létrejöttét.



